<classify> MWAKA 2019 unakamilika leo wakati Watanzania watakapoungana na wenzao kote duniani, kuukaribisha Mwaka Mpya wa 2020, huku mwaka 2019 ukiacha kumbukumbu zisizoweza kufutika kwa taifa na mtu mmoja mmoja.Kumekuwapo na matukio mbalimbali katika nyanja zote za maisha kuanzia za kijamii hadi za kimichezo, ambazo Watanzania wameshuhudia matukio yenye kufurahisha, kuhuzunisha na kustaajabisha. Kisiasa Nchi imeshuhudia mambo mengi ya kisiasa kwa mwaka 2019, ikiwamo kuhama na kurejea katika vyama vya zamani vya siasa kwa wanasiasa maarufu nchini.Miongoni mwao ni Edward Lowassa aliyewahi kuwa Waziri Mkuu wa Tanzania ambaye mwaka 2015 alikimbilia Chama Cha Demokrasia na Maendeleo Chadema, na kuwania Urais, kabla ya kurejea Chama Cha Mapinduzi mwaka huu, akiridhishwa na kazi nzuri inayofanywa na Serikali ya Awamu ya Tano ya Rais Dk John Magufuli.Aidha, Waziri Mkuu mwingine wa zamani, Frederick Sumaye naye ambaye alijiunga na Chadema mwaka 2015, amejitoa katika chama hicho mwishoni mwa mwaka huu, siku chache baada ya kupigiwa kura za maruhani katika uchaguzi wa Mwenyekiti wa Kanda ya Mashariki wa chama hicho cha upinzani.Mwanasiasa mwingine aliyefanya uamuzi mzito mwaka huu ni Maalim Seif Shariff Hamad, ambaye kwa miongo kadhaa alikuwa mwanachama na Katibu Mkuu wa Chama cha Wananchi CUF, lakini akaondoka baada ya msuguano mkubwa kati yake na Mwenyekiti, Profesa Ibrahim Lipumba. Maalim Seif ambaye pia amekuwa akiwania Urais wa Zanzibar tangu mwaka 1995, amejiunga na Chama cha ACT Wazalendo cha Zitto Kabwe, kuendeleza siasa za upinzani nchini.Katika siasa pia Tanzania imeshuhudia kuvuliwa ubunge kwa Mbunge wa Singida Mashariki, Tundu Lissu wa Chadema baada ya kutoonekana bungeni kwa miaka kadhaa sasa. Hata hivyo, Lissu amemaliza mwaka akiwa Makamu Mwenyekiti wa chama hicho kwa kushinda uchaguzi wa Desemba 18, mwaka huu, ambao pia umemrejesha madarakani Mwenyekiti wa Taifa, Freeman Mbowe.Aidha, Chama Cha Mapinduzi CCM kiliibuka kidedea katika Uchaguzi wa Serikali za Mitaa, kikishinda kwa asilimia 100 katika Mitaa na asilimia 99.9 katika Vitongoji, katika uchaguzi uliosusiswa na wapinzani.Katika serikali, kumekuwa na mabadiliko kadhaa ya sura katika Baraza la Mawaziri ambayo yaliwatupa nje mawaziri kama January Makamba, lakini pia kukiwa na gumzo lililoibuliwa na waraka uliotolewa na makatibu wakuu wa zamani wa CCM, Yusuf Makamba na Abdulrahman Kinana. Mtikisiko pia katika siasa ulihusisha sauti zinazoaminika kuwa za wanasiasa January Makamba, Nape Nnauye na William Ngeleja, makada wa CCM ambao wanadaiwa walikuwa wakiisema vibaya serikali na Rais Magufuli.Watatu hao kwa wakati tofauti walimwomba msamaha Rais Magufuli na aliwasamehe. Aidha, mwishoni mwa mwaka huu, Rais mstaafu wa Awamu ya Tatu, Benjamin Mkapa alitoa kitabu kinachoelezea maisha yangu tangu kuzaliwa hadi kustaafu urais mwaka 2005.Kitabu hicho kiitwacho My Life, My Purpose kilizua gumzo kutokana na kuweka wazi mambo mengi, ambayo yalikuwa mjadala wakati wa utawala wake na baada ya kuondoka Ikulu ya Magogoni.Mwaka 2019, pia ulishuhudia viongozi wa Upinzani hasa wa Chadema wakishiriki kwa mara ya kwanza sherehe za kitaifa baada ya kuhudhuria sherehe za miaka 58 ya Uhuru wa Tanzania Bara na miaka 57 ya Jamhuri kwenye Uwanja wa CCM Kirumba jijini Mwanza. Vifo Tanzania imepoteza watu mashuhuri wakiwamo wanasiasa, watangazaji, watu wa kada za kawaida kutokana na vifo vilivyosababishwa na sababu mbalimbali yakiwamo maafa kama ajali za barabarani.Tasnia ya habari na burudani nchini na Afrika Mashariki ilimpoteza Mwasisi na Mkurugenzi wa Clouds Media Group CMG, Ruge Mutahaba nchini Afrika Kusini alikokuwa akipatiwa matibabu. Siku chache baada ya Ruge kufariki, mtangazaji maarufu wa CMG, Ephraim Kibonde alifariki jijini Mwanza. Aliugua akiwa katika msiba wa Ruge na kupelekwa Mwanza kwa matibabu zaidi, lakini mauti yalimfika akiwa huko.Mei 2, mwaka huu, Tanzania na Afrika nzima, ilijawa na simanzi baada ya mwamba mwingine kudondoka. Huyu ni Mwenyekiti Mtendaji wa Kampuni za IPP, Reginald Mengi aliyefariki dunia akiwa mjini Dubai, Falme za Kiarabu.Kwa mujibu wa familia yake, aliugua kwa muda mfupi. Kwa Kanisa Katoliki 2019 imeacha simanzi kubwa ya kuondokewa na maaskofu wakongwe wawili na wastaafu wake; Askofu Gabriel Mmole 80 wa Jimbo Katoliki Mtwara na Askofu Emmanuel Mapunda 84 wa Jimbo la Mbinga, waliofariki dunia wakipishana siku moja.Vifo vingine ni vya aliyekuwa Waziri wa zamani wa Uchukuzi, Mbunge wa Tanga na Mwenyekiti wa Bodi ya Kampuni ya simu za mkononi ya Airtel Tanzania, Dk Omar Nundu pamoja na aliyekuwa Mkurugenzi Mkuu wa Idara ya Usalama wa Taifa TISS kuanzia mwaka 1995 hadi 2005, Cornel Apson Mwangonda 75, aliyefariki dunia Oktoba 7, nchini Afrika Kusini, katika Hospitali ya Wilgers akipatiwa matibabu.Wanamichezo pia walipoteza wachezaji wa zamani na viongozi kama Omari Gumbo wa Simba, Mzee Ibrahim Akilimali wa Yanga, Ally Yussuf Tigana. Pia Balozi wa zamani wa Tanzania nchini Urusi, Jaka Mwambi. Mwamba mwingine uliohuzunisha wengi ni Ali Mufuruki, mfanyabiashara maarufu na gwiji wa masuala ya uongozi na ujasiriamali, alifariki dunia Desemba 7 akiwa na umri wa miaka 61.Alikuwa ni mwasisi wa Jukwaa la Watendaji Wakuu wa kampuni bora zaidi ya 50 nchini ya CEOs Round Table CEOs rt. Ajali mbaya zaidi mwaka huu ilikuwa ya ajali la lori la mafuta, lililopinduka na kuwaka moto mjini Morogoro na kusababisha vifo vya watu 104 na majeruhi zaidi ya 80 Agosti 10, mwaka huu. Serikali ilitangaza siku tatu za maombolezo na bendera zilipepea nusu mlingoti.Rais John Magufuli alitoa salamu za pole kwa tukio hilo kwa uongozi wa Mkoa wa Morogoro, familia, ndugu na jamaa za walioathirika. Pia usiku wa kuamkia Oktoba 26, hautasahaulika kwa wengi hasa mtoto Anna Zambi, mhitimu wa kidato cha nne katika Shule ya Sekondari ya Wasichana ya Mama Theresa wa Calcutta iliyopo Same, mkoani Kilimanjaro.Wazazi wake wawili; baba Lingston Zambi, mama Winfrida Lyimo na wadogo zake watatu, Lulu, Andrew na Grace walikufa maji baada ya gari walimokuwa wakisafiria aina ya Noah, kusombwa na maji katika Barabara ya Handeni-Korogwe kutokana na mvua kubwa zilizosababisha madaraja na barabara kubomoka. Tukio hili lililohusisha vifo vya watu wengine sita wa familia moja wenyeji wa Msata, liliibua simanzi kubwa kutokana na namna Anna alivyofichwa vifo vya wazazi na ndugu zake watano hadi alipomaliza mitihani yake ya kuhitimu kidato cha nne na baada ya kurudi nyumbani Dar es Salaam.Aidha, mkazi wa Dar es Salaam, Marijan Luwongo maarufu Meshack alituhumiwa kumuua mkewe Naomi Marijani 36 nyumbani Kigamboni na kisha kisha kumchoma kwa mkaa magunia mawili na kumzika shambani kwake.Tasnia ya Habari kwa mara nyingine ilipata pigo kubwa Julai 8 mwaka huu, baada ya kuondokewa na waandishi wa habari watano wa Azam TV na madereva wawili waliokuwa wakienda kikazi kuzindua Hifadhi ya Taifa ya Burigi-Chato mkoani Geita na ajali iliyochukua maisha yao ilitokea Shelui mkoani Singida.Wafanyakazi wa Azam TV waliofariki katika ajali hiyo ni Salim Mhando, Florence Ndibalema, Sylvanus Kasongo, Said Haji na Charles Wandwi. Katika ajali hiyo, wafanyakazi watatu wa Azam TV walijeruhiwa ambao ni Artus Massawe, Mohammed Mwinshehe na Mohammed Mainde. Kuanzia Novemba mwaka 2018 hadi Januari 2019, kulikuwa na wimbi la kutekwa na kuuawa kwa watoto mkoani Njombe.Ripoti zinaeleza kuwa watoto 10 waliuawa kabla ya serikali kupitia vyombo vya usalama kuvalia njuga suala hilo na kulimaliza mapema mwaka huu. Afcon Tanzania ilishiriki kwa mara ya kwanza fainali za Afrika za soka Afcon baada ya kuzikosa kwa miaka takriban 40. Ilishiriki katika fainali hizo, zilizofanyika Misri na kushika nafasi ya nne katika Kundi la C.Pia katika michezo, nyota ya Tanzania imengara kupitia kwa bondia wake, Hassan Mwakinyo ambaye ameipeperusha vyema bendera ya Tanzania. Magonjwa Homa ya dengue iliikumba Tanzania na kusababisha vifo vya watu kadhaa, lakini pia kukiwa na taharuki ya ugonjwa wa ebola ambao ulikuwa katika nchi jirani. Mwishoni mwa mwaka, jijini Dar es Salaam, kuliibuka ugonjwa wa mafua makali na homa.Rais Magufuli Agosti mwaka huu, Tanzania ilikuwa mwenyeji wa mkutano wa wakuu na viongozi wa serikali wa Jumuiya ya Maendeleo ya Kusini mwa Afrika SADC ambayo ilimkabidhi uenyekiti Rais Magufuli kuiongoza kwa mwaka. Mbali ya hilo, mwaka huu Rais Magufuli alitoa msamaha kwa wafungwa wengi zaidi hasa wakati wa sherehe za miaka 58 ya Uhuru wa Tanzania Bara ili kupunguza msongamano magerezani na pia kwa moyo wake wa kujali wanyonge ambao ulipongezwa na watu wengi.Aidha, Rais Magufuli mwaka huu alizindua rada nne kwa pamoja ambazo zitasaidia kuboresha mawasiliano na kuongeza ufanisi katika ulinzi wa nchi. Jambo jingine kubwa la kukumbukwa kwa Rais Magufuli ni kupokea ndege za ATCL ikiwawamo Dreamliner, pamoja na uzinduzi wa ujenzi wa Daraja la Busisi, meli ziwa Victoria, Hifadhi ya Burigi-Chato.Rais Magufuli pia Julai 26, mwaka huu aliandika historia kwa kuweka jiwe la msingi la ujenzi wa Mradi wa Kufua Umeme wa Maji wa Julius Nyerere JNHPP katika Maporomoko ya Bonde la Mto Rufiji, ambao utakapokamilika utazalisha megawati 2,115. Uliasisiwa na Mwalimu Julius Nyerere katika miaka ya 1970.  <topic>: KITAIFA 